हमेशा से हर व्यक्ति और समाज, हर दल और देश अपनी सहूलियत के हिसाब से इतिहास का विश्लेषण करता आया है और सम्भवतः इतिहास भी तत्कालीन इतिहासकारों की सहूलियत के दृष्टिकोण से रच दिया गया है। अतः गांधी की अहिंसा और साम्प्रदायिक सहृदयता को सत्य और असत्य की कसोटियों पर विभाजित करने वालों की संख्या भी कुछ कम नहीं रही है। ये वे ही वंशज हैं, जो आज भी भारत के छोटे छोटे हिस्सों में साम्प्रदायिक तिल को ताड़ बनाने का कोई मुद्दा गंवाना नहीं चाहते। क्योंकि वे आश्वस्त हैं कि अब भारत में कोई गांधी नहीं है और न आएगा। गांधी सदियों में एक बार ही अवतरित होते हैं और वहां शायद बरसों तक आएंगे भी नहीं जहां उनकी निःस्वार्थ संवेदनाएं अपनी सहूलियत के हिसाब से विश्लेषित की जाती हैं और उनकी हत्या कर देना कोई बड़ी बात नहीं होती।